Fredag aften skal danmarksmesteren i hotdogspisning findes i Aalborg. Og hvis rekorden skal slås, skal der spises hurtigt.

En ristet hotdog med mindst to striber af dressing og mindst én slags løg. Og så må man ikke kaste op. Sådan er reglerne, når der skal kæmpes til danmarksmesterskaberne i hotdogspisning. Det foregår fredag aften på Honnørkajen i Aalborg, og en af de 10 finalister er nordjyske Heine Klim fra Hirtshals. - Det er femte gang, jeg stiller op, for det er vildt sjovt og spændende at stå på scenen. Det begyndte med, at mine venner og jeg udfordrede hinanden i hotdogspisning på efterskolen, og så blev det en sjov oplevelse at melde sig til DM i hotdogspisning, fortæller Heine Klim, der regner med at kunne spise 20 til 25 hotdog under DM. For Heine Klim er der ikke de store forberedelser inden konkurrencen. Men han får altid samme ingredienser på toppen af sin hotdog: Ketchup, remoulade og rå løg. - Og så drikker jeg mest kildevand og cola undervejs. Jeg plejer ikke at blive dårlig. Jeg får bare kvalme, fortæller Heine Klim, der både har inviteret søn, kæreste og mor med som publikum og heppere. Tegner til tæt kamp Det er - naturligvis, fristes man til at sige, pølseproducenten Steff Houlberg, der står for konkurrencen. I samarbejde med Aalborg Cityforening og Visit Aalborg. - Vi vil gøre DM i Hotdogspisning til en sjov begivenhed for alle, der er på scenen, og dem der ser på. Det tegner til at blive tæt kamp. Og der er både erfarne og debutanter med i år, siger arrangør Christian Winther Eriksen fra Steff Houlberg. I år er spises der om æren og et oplevelsesgavekort på 20.000 kroner. Nordjyde har rekord 2020-udgaven af DM i Hotdogspisning blev aflyst på grund af corona. Seneste vinder i 2019 var Mikael Berg Larsen aka Galhalsen fra Vejle. Han spiste 27 hotdogs på et kvarter. Rekorden er fortsat hos nordjyden Ruben Mikkelsen, der i 2017 nåede hele 42 hotdogs. Han er samtidig indehaver af hele fem Danmarksrekorder. Hvis du vil ned og heppe på årets deltagere, så mød op på Honnorkajen i Aalborg fredag fra  klokken 16. Her kan du også nyde musik og billige hotdogs. Finalen til DM i hotdogspisning går i gang klokken 20.